Werner Starck

Werner Johannes Starck (10. heinäkuuta 1856 Antrea – 4. huhtikuuta 1921 Sortavala) oli suomalainen piirilääkäri ja yksi Duodecim-seuran 12 perustajajäsenestä.

Starckin vanhemmat olivat lääketieteen tohtori, tilanomistaja, kollegiasessori Johan Wilhelm Starck (1797–1867) ja Matilda Augusta Lovisa Metén. Hän pääsi ylioppilaaksi 1874 Viipurin alkeisoppilaitoksesta ja opiskeli Helsingin yliopistossa valmistuen filosofian kandidaatiksi 1877, filosofian maisteriksi 1878, lääketieteen kandidaatiksi 1880 ja lääketieteen lisensiaatiksi 1886. Starck oli Juvan kunnanlääkärinä 1884–1887 ja oli silloin Suomen järjestyksessä toinen kunnanlääkäri. Myöhemmin hän toimi Mäntyharjun kunnanlääkärinä 1887–1889, Kankaan paperitehtaan tehtaanlääkärinä 1889-1891 ja Viipurin lääninsairaalan alilääkärinä 1891–1897. Viimeksi hän oli piirilääkärinä Sortavalassa vuodesta 1897 alkaen. Starck oli perustamassa vuonna 1881 Duodecim-seuraa. Hän oli Sortavalan kaupunginvaltuuston jäsenenä vuodesta 1903 alkaen.

Starck oli naimisissa vuodesta 1883 oopperalaulajatar ja laulunopettaja Naëmi Ingmanin (1855–1932) kanssa.

Lähteet 

Suomalaiset lääkärit
Vuonna 1856 syntyneet
Vuonna 1921 kuolleet